title: "Marie Curie"
text: "Marie Salomea Sk\u0142odowska-Curie (* 7. Nofember 1867 uun Warschau, R\u00fcs Keiserrik; \u2020 4. J\u00fc\u00fcle 1934 bi Passy, Frankrik, b\u00e4\u00e4ren Maria Salomea Sk\u0142odowska) wiar en f\u00fc\u00fcsikerin an cheemikerin faan poolsk ufkemst, diar uun Frankrik lewet an wirket. Hat onersoocht at strualing faan uraanferbinjingen an preeget f\u00f6r detheer det wurd \u201eradioaktiiw\u201c. Uun a raam faan h\u00f6r forskingen foon hat tup m\u00e4 h\u00f6r maan Pierre Curie d\u00f6n cheemisk elementen Poloonium an Raadium \u00fctj. 1903 wurd hat a Nobelpris f\u00f6r F\u00fcsiik (tup m\u00e4 Antoine Henri Becquerel an Pierre Curie) an 1911 a Nobelpris f\u00f6r Chemii tuspreegen.\n\nMaria Sk\u0142odowska wiar a skuulm\u00e4\u00e4stern Bronis\u0142awa Boguska an W\u0142adys\u0142aw Sk\u0142odowski h\u00f6r f\u00fcft kint. Hat wuks uun en dial faan Poolen ap, wat do tu det R\u00fcsk Keiserrik hiard. Hat studiaret uun det hiamelk fl\u00e4n uniwersiteet (Uniwersytet Lataj\u0105cy) uun Warschau - det wiar hiamelk, auer at onerracht uun det Poolsk Spriik ferbeden wurd.\n\n1892 ging hat tu Pariis, am sin wedenskapelk studiarin uun't Fakulteet f\u00f6r Nat\u00fc\u00fcrwedenskapen faan Pariis (facult\u00e9 des sciences de Paris) widjer tu maagin. Hat studiaret Chemii an F\u00fcsiik uun't Uniwersiteet Sorbonne. Uun detheer uniwersiteet wurd hat det iarst doosentin. Uun't uniwersiteet liard hat en \u00f6ler liarer, de fraans\u00f6\u00f6sk f\u00fc\u00fcsiker Pierre Curie, keenen. De 26. J\u00fc\u00fcle 1895 freid hat ham.\n\nSin wichtigst werk wiar at forsking faan strualer an't \u00fctfinjing faan d\u00f6n raadioktiif elementen Polonium an Radium. \n\nMarie an Pierre Curie hed tau foomnen:\n Ir\u00e8ne Joliot-Curie, diar \u00fc\u00fcs sin aalern 1935 m\u00e4 san maan Fr\u00e9d\u00e9ric Joliot-Curie a Nobelpris f\u00f6r Chemii f\u00f6r sin werken tu det konstelk raadioaktiwiteet fing; an \n \u00c8ve Curie, diar en w\u00e4\u00e4ltbek\u00e4\u00e4nd biografii auer sin mam skreew an Henry Labouisse freid. Labouisse wurd at hood faan UNESCO. Uun a tidj hi hood faan't organisatschuun wiar, fing det 1965 a Nobelpris f\u00f6r Frees.\n\nDe 20. April 1995 wurd d\u00f6n sterewelk auerrester faan Marie an Pierre Curie m\u00e4'n stootslik iin uun't Panth\u00e9on uun Pariis auerfeerd.\n\nLuke uk diar \n Kuurium\n\nF\u00fc\u00fcsiker\nNobelpris"